ΓΡΑΠΤΗ ΕΡΩΤΗΣΗ E-2975/96 υποβολή: Thomas Mann (PPE) προς την Επιτροπή (8 Νοεμβρίου 1996)

Θέμα: Προκήρυξη διαγωνισμού για σύστημα πιστοποίησης σύμφωνα με το στόχο 1 της Λευκής Βίβλου «για την εκπαίδευση και την κατάρτιση: Διδασκαλία και εκμάθηση - Προς την κοινωνία της γνώσης»

Σύμφωνα με τις διακηρύξεις της Λευκής Βίβλου «για την εκπαίδευση και την κατάρτιση: Διδασκαλία και εκμάθηση - Προς την κοινωνία της γνώσης» η Επιτροπή έχει δρομολογήσει την εφαρμογή ηλεκτρονικού συστήματος πιστοποίησης γνώσεων και ικανοτήτων (στόχος 1 της Λευκής Βίβλου). Στο πλαίσιο αυτό η Επιτροπή έχει κινήσει τη διαδικασία προκήρυξης διαγωνισμού για την εύρεση συμβούλου που θα υποστηρίξει τη σύλληψη και την υλοποίηση ενός τέτοιου συστήματος πιστοποίησης (ΓΔ 22/16/96). Δημιουργούνται ωστόσο τα ακόλουθα ερωτήματα:

1. Ποιον ακριβώς στόχο επιδιώκει η ΓΔ 22 με τη συγκεκριμένη προκήρυξη; Πρόκειται για την εκπόνηση μελέτης ή για τα πρώτα βήματα της συγκρότησης ηλεκτρονικού συστήματος πιστοποίησης γνώσεων και ικανοτήτων;

2. Πόσο υψηλό θα είναι το οικονομικό κόστος μιας τέτοιας σύμβασης και τι πιστώσεις του προϋπολογισμού θα χρησιμοποιηθούν για την κάλυψή του;

3. Από ποιες πιστώσεις του προϋπολογισμού θα χρηματοδοτηθεί το σχεδιαζόμενο έργο ανάπτυξης και υλοποίησης συστήματος για την πιστοποίηση γνώσεων και ικανοτήτων;

Απάντηση της κας Cresson εξ ονόματος της Επιτροπής (19 Δεκεμβρίου 1996)

1. Η Επιτροπή εξέδωσε στις 27 Νοεμβρίου 1995 το Λευκό Βιβλίο της για την εκπαίδευση και την κατάρτιση: «Διδασκαλία και εκμάθηση: Πρός την κοινωνία της γνώσης» ((έγγρ. COM(95) 590 τελικό. )). Για κάθε ένα από τους πέντε γενικούς στόχους που προσδιορίζονται προτείνεται ένα σημαντικό και πειραματικό σχέδιο που μπορεί να προωθηθεί σε κοινοτικό επίπεδο με σκοπό την εκπαίδευση και την επίδειξη.

Στα πλαίσια του πειραματικού σχεδίου «Εύρεση νέων τρόπων πιστοποίησης ικανοτήτων», μελετάται η δυνατότητα ανάπτυξης ενός εύκαμπτου μόνιμου συστήματος πιστοποίησης των γνώσεων και των ικανοτήτων.

Η θέση σε εφαρμογή αυτού του πειραματικού σχεδίου προϋποθέτει τη διεκπεραίωση εργασιών διαφορετικής φύσης, οι οποίες πρέπει να κατευθύνονται με συνεκτικό τρόπο. Προς το σκοπό αυτό η Επιτροπή αποφάσισε να αναθέσει σε εξωτερικό σύμβουλο μια αποστολή παροχής βοήθειας στο σχεδιασμό και στην ανάπτυξη του σχεδίου, καθώς και στην κατεύθυνση και τον συντονισμό των πρωτοβουλιών που θα λαμβάνονται με σκοπό την εφαρμογή τους στο πλαίσιο των κατάλληλων κοινοτικών μέτρων. Η σύμβαση την οποία αφορά η πρόσκληση υποβολής προσφορών δεν θα έχει ως αντικείμενο την κατάρτιση μελέτης. Ο σύμβουλος που θα επιλεγεί θα πρέπει να επικουρεί την Επιτροπή στην υλοποίηση διαφόρων έργων σχετικών, μεταξύ άλλων, με την τελειοποίηση του σχεδίου, με τον προσδιορισμό των κατάλληλων πεδίων και μεθόδων πειραματισμού και με το συντονισμό των διαφόρων τύπων εργασιών που θα διεξαχθούν.

2. Η πρακτική της πρόσκλησης υποβολής προσφορών αποβλέπει στον ανταγωνισμό μεταξύ των υποψηφίων με σκοπό την σύναψη της σύμβασης με τον υποψήφιο που θα έχει υποβάλει την πλέον συμφέρουσα από οικονομική άποψη προσφορά, της οποία η τιμή θα είναι ένα από τα καθοριστικά στοιχεία. Ο προϋπολογισμός της σύμβασης η οποία θα συναφθεί με τον επιτυχόντα υποψήφιο δεν θα μπορεί επομένως να γνωστοποιηθεί παρά αφού ολοκληρωθεί η διαδικασία ανάθεσης. Καθόσον πρόκειται για παροχή συμβουλών, ο προϋπολογισμός της σύμβασης θα καταλογιστεί στις πιστώσεις λειτουργίας της Επιτροπής (μέρος Α του προϋπολογισμού).

3. Το ευρωπαϊκό σύστημα πιστοποίησης γνώσεων και ικανοτήτων είναι πειραματικό. Επομένως η αξιοπιστία και η εφικτότητα της προτεινόμενης προσέγγισης θα δοκιμαστούν στο πλαίσιο υφισταμένων κοινοτικών προγραμμάτων και μέτρων.

Με αυτή την προοπτική, η Επιτροπή διέδωσε εκτεταμένες πληροφορίες σχετικά με το περιεχόμενο του σχεδίου και ενθαρρύνει τα ενδιαφερόμενα άτομα να υποβάλουν, στα πλαίσια των επιμέρους προγραμμάτων (για παράδειγμα: Leonardo da Vinci, Socrates...), προτάσεις που να αποβλέπουν στην βοήθεια - έστω και εν μέρει - κατά την εφαρμογή του, με την επιφύλαξη των διαδικασιών και των προτεραιοτήτων που ισχύουν σε κάθε πρόγραμμα. Τα πειραματικά συστήματα πιστοποίησης ικανοτήτων μπορούν επομένως να υποστηριχθούν, με την επιφύλαξη της επιλεξιμότητάς τους και της ποιότητάς τους, στο πλαίσιο των κονδυλίων προϋπολογισμού που χορηγούνται στα αντίστοιχα προγράμματα.